ANC sê fase 4-beurtkrag is ‘sabotasie’Zizi Kodwa. Foto: ANA Eskom se implementering van fase 4-beurtkrag ‘wys al die tekens van sabotasie’, het Zizi Kodwa, woordvoerder van die ANC, Dinsdag gesê. “Die toeval is baie verdag. Dit kom ŉ paar dae ná die president [Cyril Ramaphosa] sterk uitlatings gemaak het tydens sy staatsrede om die ekonomie en beleggings te bevorder. Dis duidelik dat daar ŉ paar ander pogings was om seker te maak dat ons die kragvoorsiener stabiliseer, insluitend ŉ aankondiging om verskillende besigheidsentiteite te skep om dit meer winsgewend te maak,” het Kodwa aan eNCA gesê. “Dit wys al die tekens van sabotasie. Óf die bestuur weet nie waarvan hy praat nie, óf hulle lieg vir die land, want ons het onlangs gehoor alles verloop glad. [Eskom het] ons verseker daar sal nie enige probleme wees nie. Maar die land was gister beslis in ŉ gevaarsone geplaas en dit opsigself kan daartoe lei dat beleggings onttrek word.” Kodwa het gesê die kragvoorsiener se leierskap skuld die land ŉ verduideliking. Ramaphosa het op 7 Februarie in sy staatsrede gesê Eskom sal in drie entiteite, naamlik kragopwekking, kragvoorsiening en kragverspreiding, verdeel word as deel van ŉ nuwe sakemodel. Hy het gesê Eskom is in ŉ krisis en hou ŉ beduidende risiko in vir die Suid-Afrikaanse ekonomie en groot besluite moet gemaak word om seker te maak die land se kredietgradering word nie hierdeur geraak nie. Eskom het Maandag fase 4-beurtkrag toegepas en die kragvoorsiener het gewaarsku dat beurtkrag tot April kan voortduur. Fase 3-beurtkrag duur Dinsdag voort.